**Metodika**

**poskytovania spätnej väzby zo strany profesijných a stavovských organizácií vo vzťahu k podieľaniu sa na tvorbe profilov absolventov odborného vzdelávania a prípravy a na určovaní požadovaných vedomostí, zručností, schopností a pracovných návykov.**

**Obsah:**

1. **Úvod**
2. **Zoznam skratiek**
3. **Vymedzenie pojmov**
4. **Účel a ciel metodiky**

 **4.1 Stručný opis problematiky, vecný zámer**

 **4.2 Označenie cieľových skupín**

 **5. Zamestnávatelia a Stavovské a profesijne organizácie**

 **5.1 Kompetencie zamestnávateľov a SPO vo vzťahu k odbornému vzdelávaniu**

 **5.2 Zoznam SPO**

 **6. Opis profilu absolventa**

 **7. Opis procesu spätnej väzby**

 **7.1 Zber dát**

 **7.2 Spracovanie dát**

 **7.3 Tvorba jednotnej databázy**

 **7.4 Termíny procesu spätnej väzby**

 **8. Odporúčania na základe výstupov spätnej väzby**

 **9. Záver**

**10. Prílohy**

 **10.1 Dotazníky, zoznamy kompetentných osôb, funkcie a kontakt**

**Vypracoval: 10. mája 2014, Mgr. Roman Conorto**

**Pripomienky zapracované: 17.7.2014, Mgr. Roman Conorto**

**Schválil: dátum, meno**

**1. Úvod**

 Stredné odborné školstvo v podmienkach Slovenskej republiky prešlo viacerými zásadnými zmenami. Väčšina stredných odborných škôl vo väzbe na platnú legislatívu, zriaďovateľské kompetencie a spôsob financovania je konfrontovaná s nedostatočným záujmom študentov a rodičov, a to aj napriek tomu, že zamestnávatelia prostredníctvom svojich zástupcov volajú po potrebe kvalifikovaných odborníkov, stredných špecializovaných kádrov, ktoré im školy nie sú schopne v dostatočnom množstve a kvalite pripraviť. Na tomto mieste je očividná otázka ako tento rébus vyriešiť. Jedinou cestou je zainteresovnosť, ochota a úzka spolupráca všetkých zúčastnených v tomto procese, exekutívy, škôl ale hlavne zamestnávateľov.

**2. Zoznam skratiek**

SPO – Stavovská a profesijná organizácia

MŠVVaŠ SR – Ministerstvo školstva, vedy, výskumu a športu Slovenskej republiky

AZZZ SR – Asociácia zamestnávateľských zväzov a združení Slovenskej republiky

SOPK – Slovenská obchodná a priemyselná komora

SPPK - Slovenská poľnohospodárska a potravinárska komora

RÚZ – Republiková únia zamestnávateľov

SŽK – Slovenská živnostenská komora

SLK – Slovenská lesnícka komora

SBK – Slovenská banská komora

NSP – Národná sústava povolaní

NSK – Národná sústava kvalifikácií

EKR – Európsky kvalifikačný rámec

NKR – Národný kvalifikačný rámec

ŠtVP – Štátny vzdelávací program

ŠkVP – Školský vzdelávací program

ŠUO – Študijný a učebný odbor

TV – Teoretické vyučovanie

PV – Praktické vyučovanie

ASR – Aliancia sektorových rád zriedená v zmysle zákona o službách zamestnanosti

SR – Projektová sektorová rada

**3. Vymedzenie pojmov**

*Spätná väzba* - spätná [informácia](http://sk.wikipedia.org/wiki/Inform%C3%A1cia) o výsledkoch predchádzajúcej činnosti

*Profil absolventa* - je založený na **kľúčových spôsobilostiach**, ktoré sa rozvíjajú a sú rozvíjané na sociokultúrnych obsahoch najmä súčasného vedného (a technického) vzdelávania. Predstavuje všeobecnú vzdelanosť (ako komplex znalostí a vedomostí, schopností, hodnotových postojov, osobných čŕt a iných dispozícií), ktoré jednotlivcovi umožňujú poznávať, konať, hodnotiť a dorozumievať sa i porozumieť si. Umožňujú mu úspešné začlenenie sa do pracovných a mimopracovných spoločenských štruktúr. Nadväzujú na spôsobilosti získané v priebehu predchádzajúcich stupňov.

*Kompetencie* - Jednotlivé kľúčové kompetencie (spôsobilosti) sa navzájom prelínajú, prepájajú a majú aj nadpredmetový programový charakter. **Získavajú sa ako produkt celkového procesu vzdelávania a sebavzdelávania,** t. j. kompletného vzdelávacieho programu a ďalších rozvíjajúcich aktivít, ktoré v rámci školy prebiehali.

*Vedomosti* - sú učením osvojené [poznatky](http://sk.wikipedia.org/wiki/Poznatky), čiže zapamätané a pochopené fakty alebo vzťahy medzi faktami (v podobe napríklad pojmu, pravidla, poučky, zákona, vzorca, značky a pod.), najmä ak sa v nich odráža poznanie objektívnej skutočnosti vo [vedomí](http://sk.wikipedia.org/wiki/Vedomie) toho, kto si ich osvojil.

*Zručnosť* – (tiež spôsobilosť, obratnosť) je zbehlosť, obratnosť, pri intelektuálnej činnosti; nadobudnutá [pohotovosť](http://sk.wikipedia.org/wiki/Pohotovos%C5%A5) správne, čo najrýchlejšie a s čo najmenšou námahou vykonávať určitú [činnosť](http://sk.wikipedia.org/wiki/%C4%8Cinnos%C5%A5) na základe osvojených [vedomostí](http://sk.wikipedia.org/wiki/Vedomos%C5%A5) a predchádzajúcej praktickej činnosti.

*Schopnosť* – je [vlastnosť](http://sk.wikipedia.org/wiki/Vlastnos%C5%A5) potrebná na vykonávanie niečoho. Ako psychická vlastnosť indivídua je schopnosť to, čo určuje jeho konanie a čo je podmienkou jeho životnej činnosti. Schopnosť je súbor predpokladov nevyhnutných pre úspešné vykonávanie určitej činnosti. Schopnosti sa vyvíjajú na základe [vlôh](http://sk.wikipedia.org/wiki/Vloha), a to [učením](http://sk.wikipedia.org/wiki/U%C4%8Denie).

*Pracovný návyk* – je zautomatizovaná zložka pracovnej činnosti (pracovných úkonov a pracovných operácií) vytvorená na základe cieľavedomého opakovania.

*Forma spätnej väzby* – spôsob zberu dát od účastníkov /respondentov/ zberu dát (zamestnávateľov)

*Elektornický dotazník* - respondentom sa posiela e-mailom, pričom má podobu vhodne naformátovaného (najčastejšie) textového dokumentu. Respondent vpíše odpovede a odošle ho. Organizácia musí poznať emailové adresy potenciálnych respondentov.

*Respondent –* cieľový subjekt zberu dát v našom prípade zamestnávateľ v konkrétnom sektore

**4. Účel a ciel metodiky**

 **4.1 Stručný opis problematiky, vecný zámer**

Vecným zámerom spracovanej metodiky je realizovať zapojenie zamestnávateľov a SPO pri tvorbe profilov absolventov, objasniť postavenie zamestnávateľov a SPO v tomto procese a zabezpečiť výstupy spätnej väzby zo strany zamestnávateľov pri tvorbe profilov absolventov. Má ambíciu byť platným nástrojom na posilnenie úloh a  postavenia zamestnávateľov v  oblasti odborného vzdelávania a prípravy žiakov a implementácie systému duálneho vzdelávania.

Prostredníctvom zástupcov zamestnávateľov a SPO sprostredkovať:

- informácie o kvalitatívnych a kvantitatívnych potrebách zamestnávateľov vo väzbe na jednotlivé povolania,

- informácie o kvalitatívnych a kvantitatívnych potrebách zamestnávateľov vo väzbe na jednotlivé kvalifikácie,

- na celoštátnej úrovni jednotný postup v oblasti súčinnosti pri transformácii stredného odborného vzdelávania a prípravy na základe výstupov od zamestnávateľov v oblasti profilov absolventov stredných odborných škôl.

 **4.2 Označenie cieľových skupín**

Cieľovými skupinami pre účely tejto metodiky sú stavovské a profesijné organizácie, spolupracujúci zamestnávatelia, zamestnávatelia asociovaní v stavovských a profesijných organizáciách.

 **5. Zamestnávatelia a Stavovské a profesijne organizácie**

 **5.1 Kompetencie zamestnávateľov a SPO vo vzťahu k odbornému vzdelávaniu**

V súlade s platnými právnymi predpismi Slovenskej republiky sú kompetencie zamestnávateľov a SPO definované nasledovne:

**Podľa zákona č. 184/2009 Z.z. o odbornom vzdelávaní a príprave a o zmene a doplnení niektorých zákonov.**

§ 3 Ústredné orgány štátnej správy

(1) Ministerstvo školstva v rámci svojej pôsobnosti najmä

a) tvorí strategické, koncepčné a metodické dokumenty pre oblasť odborného vzdelávania a prípravy,

b) určuje sústavu študijných odborov a učebných odborov odborného vzdelávania a prípravy a obsah odborného vzdelávania a prípravy v súčinnosti so **stavovskými organizáciami, profesijnými organizáciami** a samosprávnymi krajmi,

c) v spolupráci so **stavovskými organizáciami a profesijnými organizáciami** určuje zoznam študijných odborov a učebných odborov, ktoré sú nad rozsah plánu potrieb trhu práce.

**§ 5 Zamestnávateľ, stavovská organizácia a profesijná organizácia**

(1) **Zamestnávateľ** sa podieľa na tvorbe profilov absolventov odborného vzdelávania a prípravy a na určovaní požadovaných vedomostí, zručností, schopností a pracovných návykov.

(2) **Zamestnávateľ** vytvára podmienky a poskytuje materiálno-technické zabezpečenie pre praktické vyučovanie v strednej odbornej škole, stredisku praktického vyučovania, pracovisku praktického vyučovania, stredisku odbornej praxe, školskom hospodárstve, zdravotníckom zariadení alebo na jeho pracovisku za podmienok ustanovených týmto zákonom alebo kolektívnou zmluvou.

**(3) Stavovská organizácia a profesijná organizácia**

a) vypracúva plán potrieb trhu práce v oblasti odborného vzdelávania a prípravy a predkladá ho rade pre odborné vzdelávanie a prípravu a Krajskej rade pre odborné vzdelávanie a prípravu podľa § 8 (ďalej len „krajská rada“),

b) predkladá požiadavky trhu práce na kvalifikovanú pracovnú silu rade pre odborné vzdelávanie a prípravu,

c) pripravuje podklady na určenie požiadaviek na odborné zručnosti a praktické skúsenosti potrebné na vykonávanie pracovných činností na pracovných miestach na trhu práce,

d) podieľa sa na tvorbe profilov absolventov odborného vzdelávania a prípravy a požadovaných vedomostí, zručností, schopností a pracovných návykov, normatívov priestorovej, materiálnej a prístrojovej vybavenosti v spolupráci s ministerstvom školstva,

e) vyjadruje sa k obsahu odbornej zložky maturitnej skúšky a obsahu záverečnej skúšky,

f) podieľa sa na tvorbe učebníc, učebných pomôcok a učebných textov,

g) môže poskytnúť strednej odbornej škole, stredisku praktického vyučovania, školskému hospodárstvu,

stredisku odbornej praxe a zdravotníckemu zariadeniu materiálno-technické a priestorové zabezpečenie,

h) môže zabezpečiť odborníka z praxe za účelom ďalšieho vzdelávania učiteľov odborných predmetov, majstrov odbornej výchovy a inštruktorov,

i) zabezpečuje odbornú prípravu inštruktorov,

j) zabezpečuje odbornú prípravu delegovaných zástupcov **stavovskej organizácie a profesijnej organizácie** za členov komisie pre odbornú zložku maturitnej skúšky, záverečnej skúšky a absolventskej skúšky

k) **spolupracuje pri tvorbe školských vzdelávacích programov podľa potrieb stredných odborných škôl.**

(4) Plánom potrieb trhu práce v oblasti odborného vzdelávania a prípravy na účely tohto zákona je zamestnávateľmi požadovaný počet absolventov príslušného študijného odboru alebo učebného odboru s predpokladom na päť rokov.

(5) Ministerstvo školstva v súčinnosti so **stavovskými organizáciami a profesijnými organizáciami** ustanoví všeobecne záväzným právnym predpisom vecnú pôsobnosť príslušnej **stavovskej organizácie alebo profesijnej organizácie** k jednotlivým študijným odborom a učebným odborom sústavy odborov vzdelávania.

Poradné orgány pre odborné vzdelávanie a prípravu

§ 7 Rada pre odborné vzdelávanie a prípravu

(1) Radu pre odborné vzdelávanie a prípravu zriaďuje vláda Slovenskej republiky ako svoj poradný orgán a schvaľuje jej štatút.

(2) Členmi rady pre odborné vzdelávanie a prípravu sú zástupcovia subjektov koordinácie odborného vzdelávania a prípravy uvedených v § 2 ods. 2.

§ 8 Krajská rada

(1) Krajskú radu zriaďuje predseda samosprávneho kraja ako svoj poradný orgán a schvaľuje jej štatút.

(2) Členmi krajskej rady sú zástupcovia subjektov koordinácie odborného vzdelávania a prípravy uvedených v § 2 ods. 3.

§ 10 Inštruktor

(1) Inštruktor je fyzická osoba, ktorá je v pracovnoprávnom vzťahu so **zamestnávateľom**, s ktorým riaditeľ strednej odbornej školy uzatvoril dohodu podľa osobitného predpisu; pod vedením inštruktora vykonávajú žiaci stredných odborných škôl praktické vyučovanie.

(2) Inštruktor musí mať odbornú spôsobilosť alebo spôsobilosť na výkon povolania a odborných činností, na ktoré sa žiak pripravuje, potvrdenie o odbornej spôsobilosti udelené príslušnou **stavovskou organizáciou alebo profesijnou organizáciou**, odbornú prax najmenej tri roky a stupeň jeho vzdelania musí byť zhodný alebo vyšší ako stupeň vzdelania, ktorý žiak získa absolvovaním posledného ročníka štúdia.

(3) Inštruktor poskytuje majstrovi odbornej výchovy alebo učiteľovi odbornej praxe, ktorého určí riaditeľ

strednej odbornej školy, informácie o činnosti, ktorú žiak počas praktického vyučovania vykonával, a o jeho správaní.

§ 11 Centrum odborného vzdelávania a prípravy

(1) Stredná odborná škola, stredisko praktického vyučovania, školské hospodárstvo alebo stredisko odbornej praxe môže pôsobiť ako centrum odborného vzdelávania a prípravy, ak spĺňa podmienky uvedené v odseku 2 a ak o tom so súhlasom zriaďovateľa rozhodne príslušná **stavovská organizácia alebo profesijná organizácia**.

(2) Centrum odborného vzdelávania a prípravy

a) spolupracuje s príslušnou **stavovskou organizáciou alebo profesijnou organizáciou**,

b) musí mať moderné technologické zariadenia, ktoré nie sú súčasťou normatívu priestorovej, materiálnej a prístrojovej vybavenosti, a

c) poskytuje odborné vzdelávanie a prípravu na výkon daného povolania a odborných činností.

(3) Zdravotnícke zariadenie môže pôsobiť ako centrum odborného vzdelávania a prípravy, ak o tom so

súhlasom zriaďovateľa rozhodne príslušná **stavovská organizácia alebo profesijná organizácia** a ak

a) má personálne zabezpečenie a materiálno-technické vybavenie podľa osobitného predpisu a

b) spĺňa podmienky podľa odseku 2 písm. a) a c).

**Podľa zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov.**

§ 6 Štátne vzdelávacie programy

(1) Štátne vzdelávacie programy vymedzujú povinný obsah výchovy a vzdelávania v školách podľa tohto zákona na získanie kompetencií. Štátne vzdelávacie programy vydáva a zverejňuje Ministerstvo školstva Slovenskej republiky (ďalej len "ministerstvo školstva").

(2) Štátne vzdelávacie programy pre odborné vzdelávanie vydáva ministerstvo školstva po prerokovaní so zamestnávateľmi, zriaďovateľmi škôl a ich **profesijnými a záujmovými združeniami** s celoslovenskou pôsobnosťou a s ministerstvami v rozsahu ich odvetvovej pôsobnosti; pre zdravotnícke študijné odbory pripravujúce žiakov na výkon zdravotníckeho povolania vydáva tieto programy Ministerstvo zdravotníctva Slovenskej republiky (ďalej len "ministerstvo zdravotníctva").

§ 7 Školský vzdelávací program

(1) Školský vzdelávací program je základným dokumentom školy, podľa ktorého sa uskutočňuje výchova a vzdelávanie v školách podľa tohto zákona.

(2) Školský vzdelávací program vydáva riaditeľ školy po prerokovaní v pedagogickej rade školy a v rade školy; školské vzdelávacie programy pre odborné vzdelávanie aj po prerokovaní so **zamestnávateľom alebo s právnickou osobou,** ktorá má pôsobnosť v oblasti odborného vzdelávania a prípravy podľa osobitného predpisu (ďalej len "**stavovská organizácia**"). Zriaďovateľ si môže vyžiadať od riaditeľa školy školský vzdelávací program na schválenie.

§ 80 Maturitné komisie

(6) Maturitná skúška z odbornej zložky podľa jednotlivých študijných odborov sa koná pred predmetovými maturitnými komisiami. Predmetovú maturitnú komisiu tvorí predseda, skúšajúci učitelia odborných predmetov a **zástupca stavovskej organizácie** s odbornou spôsobilosťou v príslušnom alebo príbuznom odbore vzdelávania, ak ho **stavovská organizácia** deleguje; v príslušnom študijnom odbore, v ktorom sa vykonáva odborný výcvik, aj skúšajúci majster odbornej výchovy, pričom počet skúšajúcich učiteľov odborných predmetov určí riaditeľ školy podľa náročnosti a špecifík príslušného študijného odboru. V jednom skúšobnom období môže byť v škole ustanovených aj viac predmetových maturitných komisií pre teoretickú časť odbornej zložky a praktickú časť odbornej zložky.

 § 83 Skúšobná komisia pre záverečnú skúšku a skúšobná komisia pre absolventskú skúšku

(1) Záverečná skúška a absolventská skúška sa konajú pred skúšobnou komisiou.

(2) Skúšobná komisia má stálych členov a ďalších členov. Stálymi členmi sú predseda, podpredseda a triedny učiteľ. V konzervatóriách sú stálymi členmi predseda, podpredseda a vedúci oddelenia. Stálym členom skúšobnej komisie pre záverečnú skúšku je aj **zástupca stavovskej organizácie** s odbornou spôsobilosťou v príslušnom alebo príbuznom odbore vzdelávania.

**Podľa zákona č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov.**

§ 14 Ministerstvo

(7) Ministerstvo vo verejnom záujme na žiadosť subjektu koordinácie odborného vzdelávania a prípravya rezortných ministerstiev môže určiť samosprávnemu kraju počty žiakov pre jednotlivé študijné odbory a učebné odbory stredných odborných škôl s nedostatočným počtom absolventov pre potreby trhu práce.

§ 16 Zaraďovanie škôl, školských zariadení, stredísk praktického vyučovania a pracovísk praktického vyučovania do siete

(1) Žiadosť o zaradenie školy, školského zariadenia, strediska praktického vyučovania alebo pracoviska praktického vyučovania do siete predkladá zriaďovateľ ministerstvu do 31. marca kalendárneho roka, ktorý predchádza roku, v ktorom má byť škola, školské zariadenie, stredisko praktického vyučovania alebo pracovisko praktického vyučovania zriadené.

Žiadosť obsahuje

o) ak ide o odborné vzdelávanie, stanovisko príslušného ústredného orgánu štátnej správy, **subjektu koordinácie odborného vzdelávania a prípravy** podľa osobitného predpisu,

§ 17 Vyraďovanie škôl, školských zariadení, stredísk praktického vyučovania alebo pracovísk praktického vyučovania zo siete

(2) Žiadosť na vyradenie zo siete obsahuje

h) v prípade odborného vzdelávania vyjadrenie príslušného ústredného orgánu štátnej správy, **subjektu koordinácie odborného vzdelávania a prípravy** podľa osobitného predpisu,

§ 18 Zmeny v sieti

(6) Rozhodnutie o zmenách v sieti predchádza aj zriadeniu alebo zrušeniu elokovaného pracoviska. Rozhodnutím o zmene v sieti ministerstvo rozhodne o zmene v sieti, ktoré spočíva

a) v zaradení elokovaného pracoviska do siete,

b) vo vyradení elokovaného pracoviska zo siete.

(7) Žiadosť o zmenu v sieti podľa odseku 6 písm. a) obsahuje tieto údaje a doklady:

n) ak ide o odborné vzdelávanie, stanovisko príslušného ústredného orgánu štátnej správy, **subjektu koordinácie odborného vzdelávania a prípravy** podľa osobitného predpisu,

(8) Žiadosť o zmenu v sieti podľa odseku 6 písm. b) obsahuje tieto údaje a doklady:

f) ak ide o odborné vzdelávanie, stanovisko príslušného ústredného orgánu štátnej správy, **subjektu koordinácie odborného vzdelávania a prípravy** podľa osobitného predpisu.

**Subjekt koordinácie sa pre účely tohto zákona rozumie aj stavovská a profesijná organizácia.**

§ 25 Členstvo v orgánoch školskej samosprávy

(6) Členmi rady školy pri

 a) strednej škole a strednej škole pre žiakov so špeciálnymi výchovno-vzdelávacími potrebami sú dvaja zvolení zástupcovia pedagogických zamestnancov školy, jeden zvolený zástupca ostatných zamestnancov školy, traja zvolení zástupcovia rodičov, ktorí nie sú zamestnancami školy alebo školského zariadenia, štyria delegovaní zástupcovia zriaďovateľa, z ktorých je v stredných odborných školách jeden **zástupca stavovskej organizácie** s odbornou spôsobilosťou v príslušnom alebo príbuznom odbore vzdelávania, ak ho stavovská organizácia nominuje, a jeden zvolený zástupca žiakov príslušnej školy,

**Podľa zákona č. 5/2004 Z.z. o službách zamestnanosti a o zmene a doplnení niektorých zákonov.**

§ 35b Aliancia sektorových rád a sektorové rady

(1) Na zabezpečenie tvorby a aktualizácie národnej sústavy povolaní podľa § 35a ods. 2 zriaďuje ministerstvo alianciu sektorových rád (ďalej len „aliancia“).

Zloženie aliancie, spôsob vymenúvania jej členov, dôvody zániku členstva a spôsob rokovania aliancie upraví štatút aliancie.

(2) Do pôsobnosti aliancie patrí najmä zriaďovanie sektorových rád podľa príslušných sektorov hospodárstva a hodnotenie ich funkčnosti a efektívnosti.

(3) Sektorová rada na účely tohto zákona je dobrovoľné nezávislé profesijné a odborné združenie **zástupcov zamestnávateľov,** zástupcov odborových organizácií, vzdelávacích inštitúcií a ďalších organizácií, orgánov štátnej správy a orgánov územnej samosprávy. Zloženie sektorovej rady, spôsob vymenúvania jej členov, dôvody zániku členstva a spôsob rokovania sektorovej rady upraví štatút sektorovej rady.

(4) Do pôsobnosti sektorovej rady patrí najmä aktualizovanie informačného systému podľa § 35a ods. 1, **určovanie požiadaviek na odborné vedomosti, zručnosti a schopnosti** potrebné na vykonávanie pracovných činností na pracovných miestach na trhu práce a vytvorenie predpokladov na ich prenos do **systému celoživotného vzdelávania.**

 **5.2 Zoznam SPO**

Zoznam stavovských a profesijných organizácií podľa platnej legislatívy s vecnou pôsobnosťou k študijným a učebným odborom:

Asociácia zamestnávateľských zväzov a združení Slovenskej republiky

so sídlom: Nevädzová 5, 821 01 Bratislava, SR,

zastúpená: Generálny sekretár RNDr. Oto Nevický, MBA.

Republiková únia zamestnávateľov

so sídlom: Digital Park II, Einsteinova 23, 851 01 Bratislava 5

zastúpená: Ing. Marián Jusko, CSc. - prezident

Slovenská obchodná a priemyselná komora

so sídlom: Gorkého 9, 816 03 Bratislava

zastúpená: Doc. Ing. Peter Mihók, CSc. - predseda

Slovenská poľnohospodárska a potravinárska komora

# so sídlom: Záhradnícka 21, 81107 Bratislava 1

zastúpená: Ing. Jozef Artim CSc. - ústredný riaditeľ

Slovenská lesnícka komora

so sídlom: Študentská 20, 960 01 Zvolen

zastúpená: Ing. Jaroslav Šulek - predseda

Slovenská živnostenská komora

so sídlom: Dolné Rudiny 3, 010 01  Žilina

zastúpená: Ing. Tomáš Novotný - predseda

Banská komora Slovenska

so sídlom: Matice Slovenskej 10 Prievidza 971 01

zastúpená: Dr.h.c. Ing. Peter Čičmanec, PhD., - predseda

**6. Opis profilu absolventa**

**Profil absolventa:**

 **„Profil absolventa by sa mal stať priesečníkom názorov učiteľov, rodičov, príp. zamestnávateľov. Preto je nesmierne dôležité ho formulovať prakticky, jasne a výstižne.“**

Toto je citácia z metodiky Metodiky tvorby Školského vzdelávacieho programu, z 17. júna 2008. Možno sa s ňou stotožniť až do tej miery pokiaľ by sme opravili v prvej vete slovo prípadne za hlavne. Profil absolventa by mal byť priesečníkom názorov učiteľov, rodičov a **hlavne zamestnávateľov** pretože predovšetkým oni vedia aké majú požiadavky na absolventov, ich budúcich zamestnancov.

Z pohľadu zamestnávateľa sa musí štruktúra profilu absolventa skladať z viacerých neopomenuteľných zložiek, ktoré spoločne predurčujú jasné smerovanie a náplň učebného programu. Patria sem vedomosti, zručnosti a kompetencie (schopnosti a spôsobilosti). Tieto jednotlivé znaky sú konkrétne opísané v elektronickom dotazníku, ktorý bude kvalifikovane odrážať potrebu zamestnávateľa na rozsah dôležitosti resp. opodstatnenosti špecifického znaku daného absolventa podľa päť stupňovej stupnice dôležitosti.

Príklad: ak sa budeme pýtať zamestnávateľa či potrebuje aby sa absolvent vedel primerane vyjadrovať k účelu pracovného stretnutia a komunikačnej situácie, v prejavoch hovorených a písaných a vhodne sa prezentovať. Otázka v dotazníku bude: je pre danú pracovnú pozíciu xy dôležité aby sa absolvent študijného resp. učebného odboru vedel primerane vyjadrovať k účelu pracovného stretnutia a komunikačnej situácie, v prejavoch hovorených a písaných a vhodne sa prezentovať.

Odpoveď bude: veľmi dôležité/skôr dôležité/dôležité/menej dôležité/nedôležité.

Podľa zvolenej odpovede od zamestnávateľov škola prispôsobí obsah učebného programu na tie kľúčové kompetencie, ktoré budú majoritne zamestnávatelia pokladať za dôležité.

**7. Opis procesu spätnej väzby**

 **7.1 Zber dát**

Samotný zber dát prebieha prostredníctvom elektronického dotazníku pripraveného na základe analýzy štátneho vzdelávacieho programu a školského vzdelávacieho programu k jednotlivým študijným odborom. Tento dotazník by mal reflektovať kľúčové kompetencie – charakteristiky determinujúce profil absolventa odrážajúci aktuálny stav profilu zamestnanca k danému povolaniu podľa Národnej sústavy povolaní a aktuálnemu profilu predmetnej kvalifikácie podľa pripravovanej Národnej sústavy kvalifikácií a zároveň aj koreloval s ukazovateľmi podľa NKR a EKR. Elektronický dotazník bude distribuovaný organizáciou relevantným zamestnávateľom. Zároveň aktualizovaná podoba elektronického dotazníku k jednotlivým profilom absolventa k zodpovedajúcemu študijnému alebo učebnému odboru bude zverejnená na webovom sídle SPO s vecnou pôsobnosťou k skupine ŠUO. Najrelevantnejšia informácia pre SPO bude maximálny počet vyplnených dotazníkov ku konkrétnemu profilu absolventa. Minimálny počet spätných väzieb k jednému profilu absolventa musí obsahovať odpovede od troch reprezentatívnych respondentov v danom sektore (reprezentatívnosť podľa počtu zamestnancov, ročného obratu v tisíc Eur, podľa počtu žiakov v rámci spolupráce škola zamestnávateľ, podľa počtu ročne umiestnených absolventov daného odboru/kvalifikácie/povolania – voľba reprezentatívnosti je v kompetencii SPO). Celý proces iniciuje SPO prostredníctvom povereného pracovníka, ktorý zabezpečí distribúciu elektronického dotazníka konkrétnym respondentom a následné dôsledné zozbieranie a spracovanie vyplnených dotazníkov. Zozbierané dotazníky pripraví na ďalšie spracovanie.

 **7.2 Spracovanie dát**

SPO spracuje podľa zozbieraných elektronických dotazníkov odpovede k otázkam v elektronických dotazníkoch. Podľa toho, ktorá z odpovedí na otázky v elektronickom dotazníku bude najviac preferovaná, vyhodnotí štatistickým priemerom danú odpoveď a spracuje ucelený sumár spriemerovaných odpovedí k danému profilu. Tento spracovaný dokument predloží respondentom, ktorý sa zberu dát zúčastnili na verifikáciu. Po verifikácii a spracovaní pripomienok od respondentov predloží databázu so spracovanými profilmi absolventa na prerokovanie sektorovej rade zriadenej pri aliancii sektorových rád za jednotlivé sektory.

 **7.3 Tvorba jednotnej databázy**

Jednotná databáza profilov absolventa k študijným alebo učebným odborom bude zverejnená na stránke ŠIOVu, zapracovaná do školských vzdelávacích programov a súčasťou NSK .

Podmienky správnej implementácie výstupov zberu dát:

* Verejne dostupná databáza všetkých ŠtVP a ŠkVP /minimálne časti: pomer TV a PV, dotácia hodín k jednotlivým predmetom, profil absolventa/
* Zjednotenie ŠkVP pre dané povolanie – kvalifikáciu na všetkých školách, ktoré ho učia.
* Profilácia stredných odborných škôl
* Dostatočné materiálno technické a personálne zabezpečenie škôl v rámci PV.

 **7.4 Termíny procesu spätnej väzby**

SPO budú vykonávať túto činnosť každoročne opakovane v termínoch nadväzujúcich na termíny podľa platnej legislatívy vo veci podávania žiadosti o zaradenie nových študijných a učebných odborov alebo o zmenu existujúcich študijných a učebných odborov do siete. Proces zberu a verifácie dát zabezpečí SPO v termíne od 1. októbra do 30. novembra daného kalendárneho roku. Škola zabezpečí na základe podkladov od SPO do 31. mája nasledujúceho kalendárneho roku zapracovanie do ŠkVP a následné zverejnenie na svojom webovom sídle, aby mohla prispôsobiť zmene všetky súvisiace náležitosti k 1. septembru (novému školskému roku). Správu o počte spracovaných profilov absolventa odovzdá SPO každoročne do 31. augusta daného roku.

**7.5 Tvorba dotazníkov**

Vzor dotazníku je prílohou metodiky. Napĺňanie časti kľúčové kompetencie/otázky bude pripravovať SPO resp. ňou poverený pracovník v súlade s ŠtVP a v spodnej časti dotazníku ponechá priestor pre doplnenie nových charakteristík k danému profilu absolventa.

 **8. Odporúčania na základe výstupov spätnej väzby**

Na základe odporučenia SR SPO doručí MŠVVaŠ návrh na zmenu profilu absolventa v danom študijnom alebo učebnom odbore v ŠtVP a riaditeľovi školy, ktorá má v portfóliu ŠkVP s daným profilom absolventa stanovisko aj s profilom absolventa a odporučením SR, v ktorom vyzve riaditeľa školy aby príslušný ŠkVP upravil v zmysle zaslaného stanoviska (príloh). Termín zmeny v ŠkVP určí SPO po dohode s riaditeľom školy najneskôr do 30. júna nasledujúceho školského roku. SPO si k tomuto termínu vyžiada od riaditeľa školy správu o implementácii nového profilu absolventa do ŠkVP.

SPO zároveň informuje MŠVVaŠ SR o odporučení zaslanom strednej škole (riaditeľovi) zmeniť školský vzdelávací program v časti profil absolventa a prispôsobiť učebný plán tak aby zodpovedal na výstupe novému profilu absolventa a takto reagoval na aktuálnu potrebu praxe.

 **9. Záver**

Výsledkom tejto metodiky je interaktívny prenos informácií od zamestnávateľov ku školám tak, aby bolo možné v čo najkratšom čase reflektovať potreby zamestnávateľov a ovplyvniť možnosť uplatnenia absolventov stredných odborných škôl na trhu práce. Jej ambíciou je trvalo ovplyvňovať proces, ktorý umožní školám, aby pripravovali v dostatočnom množstve a kvalite kvalifikovaných absolventov a zamestnávateľom, aby sa mohli aktívne zúčastňovať na vzdelávacom procese vo svojom aj celospoločenskom záujme.

**10. Prílohy**

 **10.1 Dotazníky**

 **10.2 Zoznam kompetentných SPO, osôb, kontakt**

Dátum: Dátum:

................................................................... ...................................................................

 Za projekt Za organizáciu

**Príloha č. 1**

**Vzor: Dotazník k tvorbe profilu absolventa**

**Otázka: do akej miery je pre Vás dôležité aby Váš budúci zamestnanec bol ....**

|  |  |  |  |  |  |
| --- | --- | --- | --- | --- | --- |
| **Charakteristika - otázka** | **Veľmi dôležité** | **Skôr dôležité** | **Dôležité** | **Menej dôležité** | **Nedôležité** |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

**Charakteristika – vedomosť, kompetencia, zručnosť, schopnosť, spôsobilosť**

**Príloha č. 2**

**Zoznam kompetentných osôb za SPO**

|  |  |  |  |
| --- | --- | --- | --- |
| **SPO** | **Meno** | **Telefón/mobil** | **Email** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

Dátum: Dátum:

................................................................... ...................................................................

 Za projekt Za organizáciu